text: Бургас празнува Деня на Независимостта /СНИМКИ/ - Общество
  публикувано на 22.09.21 в 12:26 | обновено на 22.09.21 в 17:22
  Бургас отбеляза Денят на Независимостта с молебен и военен ритуал по издигане на флаговете на Република България, Европейския съюз и Общината. Десетки граждани и официални лица отдадоха почит към паметта и делото на българите, допринесли за този исторически акт.
  Празникът пред общината започна с химна на композитора Георги Шагунов, написан в Бургас на 22 септември 1908 година. Под звуците на духовия оркестър и представителни роти войски на площад "Атанас Сиреков" бяха издигнати националното знаме и флаговете на Европейския съюз и на община Бургас. Представители на бургаското духовенство отслужиха празничен молебен за благоденствието на независима България.
  Бургазлии споделят за празника
  "Това е свобода, това е независимост, това е обич и преданост, това е моята България"
  "За мен този празник означава свобода на духа, на ума. Това е денят на независимостта, макар че никога не сме 100% независими"
  "Нека все повече да има родолюбци и се радвам, че се завръщат все повече млади хора в България"
  Сред официалните гости бяха областният управител проф. Мария Нейкова и двамата й заместници Божан Божанов и Асен Бонджев, заместник-кметът Диана Саватева, директорът на ОДМВР-Бургас комисар Калоян Калоянов, общественият посредник Тодор Стамболиев, политически лидери, общински съветници и народни представители.
  Граждани и официални лица поднесоха венци и цветя пред паметника на 24-и Черноморски пехотен полк в памет на загиналите в защита на българската независимост.